ຂປລ. ເພື່ອ ໂຄສະນາ, ປູກຈິດສຳນຶກໃຫ້ຄວາມຮູ້ ໃນການນຳໃຊ້ລົດ ໃຊ້ຖະໜົນ ໃຫ້ຖືກຕ້ອງຕາມກົດລະບຽບ ຈາລະຈອນ, ໃຫ້ມີມາລະຍາດ ຮູ້ໃຫ້ກຽດ ເຊິ່ງກັນ ແລະ ກັນ. ສະນັ້ນ, ສູນກາງຊາວໜຸ່ມ ປະຊາຊົນປະຕິວັດລາວ ຈຶ່ງໄດ້ຈັດງານ ສ້າງຂະບວນລົດຄາລາວານ ປູກຈິດສຳນຶກຂັບຂີ່ປອດໄພ ຕາມທ້ອງຖະໜົນໃຫ້ແກ່ຊາວໜຸ່ມ-ໄວໜຸ່ມ ໃນ ວັນທີ 10 ມີນາ 2018, ທີ່ເດີນທາດຫລວງ ໂດຍການເຂົ້າຮ່ວມ ຂອງທ່ານ ບຸນຕາ ເທບພະວົງ ຮອງເລຂາຄະນະ ບໍລິຫານງານສູນກາງ ຊປປລ, ທ່ານ ບຸບ ຜາ ສີພົມມາ ຫົວໜ້າ ກອງບັນຊາການ ປກສ ນະຄອນຫລວງວຽງຈັນ, ມີບັນດາຊາວໜຸ່ມ-ໄວໜຸ່ມ ແລະ ແຂກທີ່ຖືກເຊີນ ຈາກ 18 ກະຊວງ ເຂົ້າຮ່ວມ.
ໂອກາດດັ່ງກ່າວ, ທ່ານ ບຸນຕາ ເທບພະວົງ ໃຫ້ຮູ້ວ່າ: ບັນດາ ປະກົດການຫຍໍ້ທໍ້ ໂດຍສະເພາະບັນຫາອຸບັດຕິເຫດ ຕາມທ້ອງຖະໜົນຫລວງ ໃນແຕ່ລະມື້ ທີ່ມີການສູນເສຍຊີວິດ ແລະ ຊັບສິນ ຢ່າງຫລວງຫລາຍ; ອີງຕາມຂໍ້ມູນສະຖິຕິ ຂອງກະຊວງໂຍທາທິການ ແລະ ຂົນສົ່ງ ສະພາບການເກີດອຸບັດຕິເຫດ ໃນປີ 2017 ໃນທົ່ວປະເທດ ມີ ຜູ້ເກີດອຸບັດຕິເຫດ 5.868 ລາຍ, ເສຍຊີວິດ 1.053 ຄົນ ເວົ້າສະເພາະ. ສຳລັບ ຢູ່ນະຄອນຫລວງວຽງຈັນ ມີຜູ້ເກີດ ອຸບັດຕິເຫດ 1.394 ລາຍ ແລະ ເສຍຊີວິດ 220 ຄົນ, ເຊິ່ງເປັນຕົວເລກ ທີ່ເກີດອຸບັດຕິເຫດຫລາຍສົມຄວນ ແລະ ນັບມື້ນັບສູງຂຶ້ນ. ດັ່ງນັ້ນ, ເພື່ອເຮັດໃຫ້ອຸບັດຕິເຫດ ຕາມທ້ອງຖະໜົນຫລຸດໜ້ອຍຖອຍລົງ ເທື່ອລະກ້າວ. ສູນກາງ ຊປປລ ຈຶ່ງຮ່ວມກັບ ກະຊວງໂຍທາທິການ ແລະ ຂົນສົ່ງ, ຄະນະຊາວໜຸ່ມ ນະຄອນຫລວງ, ຄະນະຊາວໜຸ່ມ ກະຊວງສຶກສາທິການ ແລະ ກິລາ, ຄະນະຊາວໜຸ່ມ ກະຊວງຍຸຕິທຳ, ຄະນະຊາວໜຸ່ມ ກະຊວງການເງິນ, ພະແນກໂຍທາທິການ ແລະ ຂົນສົ່ງ ນະຄອນຫລວງ ແລະ ພະແນກຈາລະຈອນ ນະຄອນຫລວງ, ໄດ້ພ້ອມກັນ ຈັດກິດ ຈະກຳລົງໂຄສະນາ ປູກຈິດສຳນຶກ ກ່ຽວກັບຄວາມປອດໄພ ຕາມທ້ອງຖະໜົນ ໃຫ້ແກ່ຊາວໜຸ່ມ-ໄວໜຸ່ມ ແລະ ພໍ່ແມ່ປະຊາຊົນ ຢູ່ໃນນະຄອນຫລວງວຽງຈັນ.
ຂ່າວ: ພູທອງ ສີວົງສາ
ເນື້ອໃນ: ຂປລ